Ήταν άλλη μια νίκη για τον Ολυμπιακό, ωστόσο… διέφερε από τις προηγούμενες. Το πέναλτι του Βαλμπουνά αρκούσε στην ομάδα του Μαρτίνς, ώστε να φύγει από την AEL FC Arena με το 0-1 κι έστω χωρίς καλή απόδοση, οι «ερυθρόλευκοι» κατάφεραν να πανηγυρίσουν το «τρίποντο», που δεν επέτρεψε να μετριαστεί η ευφορία μετά την ευρωπαϊκή πρόκριση στους ομίλους του Champions League.

VAR ΚΑΙ… ΓΚΟΛ ΜΕ ΤΟ «ΚΑΛΗΜΕΡΑ»

Η σύνθεση του Πέντρο Μαρτίνς δεν περιλάμβανε εκπλήξεις, ενώ ο Μιχάλης Γρηγορίου επέλεξε σχηματισμό 3-5-2 και τον Κρίστινσον στην εστία, τους Μπράλιτς, Μόρα και Μιχαήλ στην άμυνα, Ζίβκοβιτς και Μπέρτο στα πλάγια, Μιλοσάβλιεβιτς, Σεσέροβιτς και Φατιόν στον άξονα και τον Μπούστος με τον Νταουντά στην επίθεση.

Το παιχνίδι δεν άρχισε να αποκτήσει «σφυγμό», με τους Πειραιώτες να αναλαμβάνουν την κυκλοφορία της μπάλας και την πίεση στους γηπεδούχους. Μόλις στο 4’ ο Ελ Αραμπί έκλεψε τη μπάλα στην περιοχή κι ανατράπηκε από τον Μπέρτο. Ο Ευαγγέλου συμβουλεύτηκε το VAR και παρά τις διαμαρτυρίες των παικτών της ΑΕΛ, έδειξε την άσπρη βούλα, απ’ όπου ο Βαλμπουενά με τη βοήθεια του δοκαριού νίκησε τον Κρίστινσον κι άνοιξε το σκορ στο 8’.

Όντας πλέον σε θέση «οδηγού» στο σκορ, ο Ολυμπιακός ένιωσε πιο άνετα στον κακό αγωνιστικό χώρο κι έχασε λίγες μεν, σημαντικές δε ευκαιρίες για να διπλασιάσει τα τέρματά του. Στο 14’ ο σκόρερ των Πειραιωτών σέντραρε υπέροχα από δεξιά, αλλά ο Ισλανδός τερματοφύλακας της ΑΕΛ απέκρουσε την κοντινή κεφαλιά του Ελ Αραμπί.

ΠΑΝΗΓΥΡΙΣΜΟΙ ΕΛ ΑΡΑΜΠΙ, ΑΛΛΑ… VAR

Με την κατοχή στο 57% οι «ερυθρόλευκοι» δεν αντιμετώπιζαν προβλήματα απέναντι στους νευρικούς γηπεδούχους, με κινητήριους μοχλούς τον Βαλμπουενά και τον Ποντένσε, που «ζευγάρωναν» κυρίως από δεξιά.

Στο 38’ καταγράφεται η επόμενη σημαντική φάση του αγώνα, όπου εδραιώθηκε το προβάδισμα των φιλοξενούμενων, μέχρι η νέα ελληνική πραγματικότητα του VAR να τους… ξενερώσει. Ο Βαλμπουενά εκτέλεσε φάουλ από αριστερά και ο Ελ Αραμπί με κεφαλιά έστειλε τη μπάλα στα δίχτυα. Εντούτοις ο Ευαγγέλου ειδοποιήθηκε από τον VAR ότι ο Μαροκινός ήταν εκτεθειμένος κι έτσι το 0-2 ακυρώθηκε.

Το ημίχρονο ολοκληρώθηκε με τη σπουδαία πρώτη χαμένη φάση για την ΑΕΛ, όταν ο Νταουντά βρέθηκε αμαρκάριστος στη μικρή περιοχή μετά τις κόντρες, αλλά αστόχησε εξ επαφής με την εστία.

ΛΑΘΗ ΚΑΙ ΜΕΤΡΙΟ ΘΕΑΜΑ ΣΤΟ Β’ ΜΕΡΟΣ

Το δεύτερο ημίχρονο ξεκίνησε με σαφώς χαμηλότερο ρυθμό, πολλά λάθη εκατέρωθεν και ελάχιστες ενδιαφέρουσες στιγμές. Η κόπωση «χτύπησε» την πόρτα των Πειραιωτών, με τον Καμαρά να αντικαθιστά τον αρνητικό Μασούρα και τον Κούτρη να περνάει στη θέση του «κιτρινισμένου» Τσιμίκα, ενώ από την άλλη η ανυπαρξία της ΑΕΛ επιθετικά ανάγκασε τον Γρηγορίου να περάσει στο παιχνίδι τον Νούνιτς.

Πάντως τίποτα δεν λειτουργούσε για τις δυο ομάδες στην επίθεση. Το 4-3-3 με το οποίο αγωνιζόταν πλέον ο Ολυμπιακός δεν απέδιδε καλές φάσεις, αν και η κατοχή της μπάλας ήταν δική του και ο έλεγχος των μετόπισθεν αδιαμφισβήτητος. Στο 65' μάλιστα ακυρώθηκε γκολ του Μεριά, μέσω VAR, για φάουλ.

Ο χρόνος κύλησε αργά και δίχως συγκινήσεις για τους θεατές, που χρειάστηκε να σηκωθούν από τα καθίσματά τους μόλις στο 93’, όταν έπειτα από κόρνερ δημιουργήθηκε σύγχυση στην άμυνα και η μπάλα «στρώθηκε» στον Μπούστος, που σούταρε δυνατά κι ελάχιστα δίπλα από το δεξί δοκάρι του Σα, συγχύζοντας προς στιγμήν τον «ερυθρόλευκο» πάγκο.

MVP: Για ένα ακόμα παιχνίδι ο Βαλμπουενά ξεχώρισε για τον Ολυμπιακό, νοηματοδοτώντας τις περισσότερες ενέργειες ανάπτυξης. Ο Γάλλος δεν ήταν εξαιρετικός όπως σε άλλα παιχνίδια, ωστόσο δημιουργούσε περισσότερο απ’ τους συμπαίκτες του, σκοράροντας φυσικά και το μοναδικό γκολ της αναμέτρησης.

Στο ύψος του: Ο Γκιλιέρμε επικράτησε στον άξονα, κερδίζοντας τις μονομαχίες κι εξασφαλίζοντας ισορροπία για την ομάδα του. Δεν είχε πρόβλημα να κυκλοφορεί τη μπάλα, ενώ παράλληλα κάλυπτε χώρους στην άμυνα.

Αδύναμος κρίκος: Από την αρχή του αγώνα μέχρι το 81’ που αντικαταστάθηκε ο Νταουντά ήταν εκτός αγώνα, εκπέμποντας μια νωθρότητα με την οποία δεν θα μπορούσε ποτέ να «γεννήσει» απειλές για την άμυνα του Ολυμπιακού.

Η γκάφα: Στις καθυστερήσεις του πρώτου μέρους ο Νταουντά θα μπορούσε να σκοράρει, αλλά αστόχησε σε απόσταση… αναπνοής από την εστία του Σα, σουτάροντας δίπλα από το δοκάρι του. Το χρονικό σημείο ήταν εξαιρετικό για την ομάδα του, όμως ο Νιγηριανός δεν τα κατάφερε από πλεονεκτική θέση.

Το «στραγάλι»: Ο Ευαγγέλου μαζί με τον VAR Διαμαντόπουλο είχαν αρκετή δουλειά στο πρώτο μέρος, αποφασίζοντας σωστά. Το γκολ του Ελ Αραμπί ορθώς ακυρώθηκε, ενώ αντίστοιχα σωστή ήταν και η υπόδειξη του πέναλτι εις βάρος του Μπέρτου στο φάουλ στον Μαροκινό. Κακώς δεν μέτρησε το γκολ του Μεριά.

Το «ταμείο» του gazzetta.gr: Ο Ολυμπιακός δεν «έλαμψε», αλλά αυτό δεν αποτέλεσε αναγκαία συνθήκη για να πανηγυρίσει το 2Χ2 στη Super League 1 και να πάει απροβλημάτιστα στη διακοπή. Αντίθετα, για την ΑΕΛ επήλθε η πρώτη φετινή ήττα, μάλλον εντός προγράμματος, που όμως ανέδειξε τις αδυναμίες της ομάδας στο δημιουργικό κομμάτι.

Οι συνθέσεις:

ΑΕΛ (Μιχάλης Γρηγορίου): Κρίστινσον, Μόρας, Μιχαήλ, Μπράλιτς, Ζίβκοβιτς, Μπέρτος (79’ Καρανίκας), Μιλοσάβλιεβιτς (64’ Νούνιτς), Φατιόν, Σεσέροβιτς, Μπούστος, Νταουντά (81’ Φιλίποβιτς)

Ολυμπιακός (Πέντρο Μαρτίνς): Σα, Ελαμπντελαουί, Σισέ, Μεριά, Τσιμίκας (65’ Κούτρης), Γκιλιέρμε, Μπουχαλάκης, Ποντένσε (82’ Ραντζέλοβιτς), Βαλμπουενά, Μασούρας (61’ Καμαρά), Ελ Αραμπί